laion/Wikipedia-Exotic huggingface dataset:
יעקב פרנס

יעקב פרנס (בפולנית: Jakub Karol Parnas ‏ 16 בינואר 1884, טרנופול - 29 בינואר 1949, מוסקבה) היה כימאי פולני-סובייטי ממוצא יהודי. יעקב פרנס נולד בשנת 1884 בטרנופול (אז בתחומי האימפריה האוסטרו-הונגרית כיום באוקראינה) למשפחה יהודית. בשנת 1904 הוא סיים לימודים בהאוניברסיטה הטכנית של ברלין והמשיך ללימודי תואר שלישי. את העבודה הוא סיים בשנת 1907 בציריך. בשנת 1913 הוא עבד באוניברסיטת שטרסבורג. בשנת 1918 פרנס הגיע לפולין והחל ללמד באוניברסיטת ורשה. בשנת 1920 פרנס הקים מכון לכימיה רפואית באוניברסיטת לבוב (אז בשטח פולין). הוא התמקד בחקר גליקוליזה. על הישגיו בתחום הוא התקבל לאקדמיה לאופולדינה וקודם לדגת פרופסור באוניברסיטה. בשנת 1939 בעקבות פלישת ברית המועצות לפולין לביב עברה לשטח של ברית המועצות. פרנס היה יכול לעזוב אך החליט להמשיך ולנהל את המכון אותו הקים. כאשר הנאצים פלשו לברית המועצות פרנס הצליח להימלט לחלקים פנימיים של ברית המועצות. בהיותו בברית המועצות פרנס נפגש עם יוסיף סטלין וקיבל ממנו אישור להקמת מעבדה במוסקבה. הוא התקבל כחבר באקדמיה למדעים של ברית המועצות בשנת 1942. הרצאותיו משכו קהל רב. בשנת 1947 הוא כבר היה חולה סוכרת וביקש לשחרר אותו מתפקידיו. בקשתו אושרה וב-28 במאי 1948 הוא פרש לגמלאות. בסוף ינואר 1949 פרנס נעצר כחלק של פרשת הוועד היהודי האנטי-פשיסטי. לפי מסמכי הק.ג.ב. הוא נפטר כבר במהלך החקירה הראשונה ב-29 בינואר 1949. בנו של פרנס לחם בצבא אנדרס, עבד כרופא ונפטר בפולין בשנת 1995. לזכרו של יעקב פרנס איגוד ביוכימאים של פולין ואיגוד ביוכימאים של אוקראינה מארגנים פעם בשנתיים וועידה מדעית. הוועידה ה-9 נערכה בשנת 2013 בירושלים. מדיה וקבצים בנושא יעקב פרנס בוויקישיתוף ביוגרפיה (באנגלית)
הדיוויזיה ה-383 (ורמאכט)

הדיוויזיה ה-383 (בגרמנית: 383. Infanterie-Division), הייתה דיוויזיה של הוורמכאט במהלך מלחמת העולם השנייה. הדיוויזיה הוקמה במהלך חורף 1941/1942, כחלק מגל הגיוס ה-18. כל דיוויזיות הרגלים של הגל הזה, שמוספרו מ-383 עד 389, כונו דיוויזיות "ריין זהב". לאחר הקמתה הועברה הדיוויזיה לחזית המזרחית באפריל 1942. הדיוויזיה שולבה לראשונה בארמייה השנייה של קבוצת ארמיות B. במרץ 1943 הצטרפה הדיוויזיה לקבוצת ארמיות מרכז והוצבה תחת פיקוד הארמייה התשיעית עימה נטלה חלק במבצע מצודה (קרב קורסק). כשהסובייטים פתחו במבצע בגרטיון ב-23 ביוני 1944, הדיוויזיה כותרה במהלך מתקפת בוברויסק והושמדה. היא פורקה רשמית ב-3 באוגוסט 1944. גנרל-לויטננט יוהנס הארדה (26 בינואר 1942 – מרץ 1942) גנרל-מיור אברהרד פון פבריס (מרץ 1942 – נובמבר 1942) גנרל-לויטננט פרידריך-וילהלם ג'ון (נובמבר 1942 – יולי 1943) גנרל-מיור אדמונד הופמייסטר (1 ביולי 1943 – 20 ביוני 1944) גנרל-לויטננט אדולף האמן (20 ביוני 1944 – 28 ביוני 1944) אודות הדיוויזיה באתר lexikon-der-wehrmacht (בגרמנית)
נרקיסוס (מתאבק)

נרקיסוס (נולד במאה ה-2 לספירה) היה אתלט רומי, ככל הנראה מתאבק, מהמאה ה-2 לספירה. הוא רצח את הקיסר הרומי קומודוס בשנת 192 לספירה. נרקיסוס הועסק כשותף להיאבקות ומאמן כושר אישי לקומודוס על מנת להכשיר אותו להופעותיו המפנקות בקולוסיאום כגלדיאטור. בשנת 192 לספירה, כמה סנאטורים, בראשות הפרפקט הפרטוריאני (אנ') קווינטוס אמיליוס לאטוס (אנ'), גייסו את נרקיסוס לרצוח את הקיסר לאחר ניסיון כושל קודם של הקושרים. ב-31 בדצמבר 192, פילגשו של קומודוס והקושרת מרקיה (אנ') הרעילו את היין של קומודוס. ההרעלה נכשלה, אז נרקיסוס נכנס לחדר המיטה של קומודוס. קומודוס היה כביכול בקהות חושים לאחר שמרקיה הרעילה אותו ונרקיס המשיך לחנוק את אדונו באמבטיה שלו או, לפי הרודיאנוס, במיטתו. נרקיס מת בהוצאה להורג במהלך סדרת מלחמות האזרחים לאחר מותו של קומודוס. בספר הנבואה האפלה מאת ריק ריירדן, מסופר שנרקיסוס היה בעצם אפולו. מדיה וקבצים בנושא נרקיסוס בוויקישיתוף דיו קסיוס, היסטוריה רומית, ספר LXXII, עמ'. 117 למפרידיוס, היסטוריה אוגוסטה. "חיי קומודוס", עמ'. 306 הרודיאנוס מאנטיוכיה, תולדות האימפריה הרומית ממותו של מרקוס אורליוס ועד להצטרפותו של גורדיאנוס השלישי, I.i.; גיבון, שקיעתה ונפילתה של האימפריה הרומית, 1.4 דיוויד ל. וואסון, "קומודוס", באתר אנציקלופדיית ההיסטוריה העולמית (באנגלית) ערך זה הוא קצרמר בנושא רומא העתיקה. אתם מוזמנים לתרום לוויקיפדיה ולהרחיב אותו.
שלום כהן (ראש מועצה)

שלום כהן (שנות ה-40 של המאה ה-20 – 19 באפריל 2020, כ״ה בניסן ה׳תש״ף) היה פוליטיקאי ישראלי שכיהן בין השנים 1972–1974 ו-1976–1993 כראש מועצת גדרה ה-4. שלום כהן הוא האדם שכיהן כראש מועצת גדרה במשך התקופה הארוכה ביותר. שלום כהן נולד בתימן ועלה בגיל צעיר לארץ ישראל במבצע על כנפי נשרים, התחנך בפנימייה. בבחירות לרשויות המקומיות ב-1969 התמודד כהן לרשות המועצה מטעם מפלגת מפד"ל, לאחר שיוסף גרפי ניצח את הבחירות כהן נבחר לסגנו. ב-31 בינואר 1972 הודיע יוסף גרפי על התפטרותו מתפקיד ראש המועצה והחולף על ידי כהן שכיהן בתפקיד בפעם הראשונה עד הבחירות בסוף שנת 1973. ב-1973 התמודד בפעם השנייה, בבחירות באותה השנה ניצח המועמד יהודה לרנר שייסד הסכם רוטציה בינו, בין יוסף גרפי ובין כהן במטרה לעצור את המתיחות ביישוב. כהן התחיל לכהן בתור ראש המועצה בפעם השנייה מוקדם מחוקי ההסכם מפני שיהודה לרנר פינה את מקומו לגרפי לאחר שנה בלבד, כיהן כראש המועצה שוב בין השנים 1976–1978. ב-1978 ניצח כהן בבחירות למועצת גדרה והתחיל לכהן כראש המועצה. באותה התקופה היה לכהן קשרים טובים עם ממשלת ישראל דאז ולכן יכל לקבל תקציבים גדולים שאחרים לא יכלו ובתקופתו כראש המועצה גדרה חוותה עידן של התפתחות שבה רחוב ויצמן נהפך לרחוב ראשי במושבה, נפתרה בעיית התשתיות וגדרה חוברה למוביל הארצי ובוצעו עבודות סלילה רחבות היקף בשכונות קטרה, שולמית ונווה ציון ועוד גנים ומרכזים נבנו ברחבי היישוב. ב-1993 הפסיד למועמד אלי רדיע. בעשור האחרון של המאה ה-20 הואשם כהן בשיבוש מהלכי משפט, מירמה והפרת אמונים ולאחר מכן הורשע ונאסר עליו להיות חבר מועצה. ב-1998 הגיש עתירה נגד פסילת היותו חבר מועצה שנדחתה. ב-19 באפריל 2020 נפטר שלום כהן ונקבר בבית העלמין בגדרה. נפטר ראש מועצת גדרה לשעבר, באתר גדרה היום תמונה של עמוד 260 ספר ואלה תולדות גדרה אודות שלום כהן, באתר postimg.cc "ביהמ"ש המחוזי: שיבוש הליכי משפט הוא עבירה שיש עימה קלון". Globes. כתב חדשות 08 אסף הדר, אבל כבד במושבה | ראש מועצת גדרה לשעבר, שלום כהן, הלך לעולמו, באתר חדשות אפס שמונה 08
ארווין לוץ

ארווין לוץ (בגרמנית: Erwin Lutz ‏ 5 בינואר 1908 - 22 בנובמבר 1972) הוא חסיד אומות העולם אוסטרי . בשנת 1944 עבד השוטר ארווין לוץ כשף בכלא באינסברוק. יחד עם מפקח המשטרה רודי מוזר החליט להציל חמש נערות פולניות יהודיות מגירוש למחנה ריכוז. הוא שכנע את הבוסים שלו בהנהלת הכלא להסיר את המסמכים של הבנות מהתיקים ולתת להן עבודה במטבח הכלא שלו. יחד עם וולפגנג נוישמידט דאג לוץ למחסורן. מפקח המשטרה קרל דיקבאואר העלים את מסמכי הזהות של הבנות ולכן הן לא נכללו ברשימות הגירוש לאושוויץ, נשארו בכלא והועסקו במטבח. כשהגיעה פקודת הגירוש, סייע מוסר גם להעלמת ניירות הבנות, מה שהציל אותן מהטרנספורט. ב־18. בינואר 1945 התקבלה ההוראה להעביר את כל אסירי הכלא למחנה הריכוז ברגן-בלזן, ודיקבאואר התבקש לעזור לבנות לברוח. דיקבאואר לא היסס. החוקר הפלילי רודי מוסר גם הציע את עזרתו להצלת הבנות. לוריין ג'וסטמן-ויסניצקי ומרים פוקס הצליחו להימלט מהכלא במהלך הלילה בעזרת אנטון דייץ ודיקבאואר. לוץ הציע להם את דירתו כמקום המסתור הראשון שלהן. לפני שנמלטו הנשים היהודיות, פנה החוקר הפלילי רודי מוסר למריה שטוקר בבקשה לקחת את שתי הנערות לדירתה ולהסתיר אותן. מריה הייתה מודעת לסכנה הטמונה בלהסתיר שני פליטים יהודים בדירתה. עם זאת, היא הסכימה מיד. שלוש הבנות היהודיות האחרות שהיו בכלא אינסברוק ניצלו באופן דומה.
הדיוויזיה ה-282 (ורמאכט)

הדיוויזיה ה-282 (בגרמנית: 282. Infanterie-Division) הייתה דיוויזיית חיל רגלים של הוורמאכט שלחמה במלחמת העולם השנייה. דיוויזיית הרגלים ה-282 הוקמה ב-1 במרץ 1943 בעקבות צו מ-31 בדצמבר 1942. היא הוקמה באמצעות חלקים של דיוויזיות המילואים ה-165 וה-182 ליד שרבור בצרפת הכבושה. המטה היה בעבר חלק מדיוויזיית הרגלים ה-182. בתחילה, הדיוויזיה הייתה כפופה לקורפוס ה-82 של הארמייה ה-15 תחת קבוצת ארמיות D, שפיקחה על כיבוש צרפת. הדיוויזיה הועברה לחזית המזרחית במאי והפכה לחלק מהקורפוס ה-42 תחת קבוצת ארמיות דרום. בדצמבר 1943, הדיוויזיה הוצבה תחת פיקוד קורפוס הפאנצר ה-47 תחת הארמייה השמינית שהייתה חלק מקבוצת ארמיות דרום. בינואר 1944, הדיוויזיה צוידה מחדש, וזמן קצר לאחר מכן חוזקה בחלקים של דיוויזיית הרגלים ה-39 שפורקה. הדיוויזיה, שהצטרפה לקורפוס הפאנצר ה-40 של הארמייה השמינית ממרץ עד אפריל, הושמדה באוגוסט 1944 תוך כדי לחימה תחת הקורפוס ה-44 כחלק מהארמייה השישית, שהייתה חלק מקבוצת ארמיות דרום אוקראינה. לאחר השמדתה, הדיוויזיה פורקה רשמית ב-9 באוקטובר 1944. שאר חלקי הדיוויזיה שימשו לחידוש כוחות דיוויזיית הרגלים ה-76 ולסיוע בפריסה מחדש של דיוויזיית הרגלים ה-15. פרנץ קרל (1 במרץ 1943 – 1 באפריל 1943) וילהלם קולר (1 באפריל 1943 – 15 באוגוסט 1943) הרמן פרנקינג (15 באוגוסט 1943 – 9 באוקטובר 1944) הדיוויזיה ה-282 באתר lexikon-der-wehrmacht (בגרמנית)
הבחירות לפרלמנט האירופאי באוסטריה (2024)

הבחירות לפרלמנט האירופאי באוסטריה נערכו ביום ראשון, 9 ביוני 2024 כחלק מההבחירות לפרלמנט האירופי 2024. זו הפעם השביעית שהבחירות לפרלמנט האירופי נערכות באוסטריה מתערכת והראשונה שנערכה לאחר הברקזיט. מפלגת העם היו הזוכים בהבחירות הקודמות ב-2019, בזמן שהמפלגה הסוציאל-דמוקרטית הגיעו למקום השני ומפלגת החירות למקום השלישי. מפלגת הירוקים ו-NEOS – אוסטריה החדשה והפורום הליברלי הגיעו למקום הרביעי והחמישי בהתאמה. בהשוואה למערכת הבחירות ב-2019, אוסטריה הייתה זכאית לעוד שני חברי פרלמנט: אחד הוקצה ב-2020 בעקבות החלוקה מחדש של המושבים לאחר הברקזיט והשני ב-2023 הבחירות בהתאם לגודל האוכלוסייה העכשווי. המושב הנוסף שהוקצה ב-2020 הלך למפלגת הירוקים.
זריחה על הקציר

זריחה על הקציר (באנגלית: Sunrise on the Reaping) הוא פריקוול עתידי לספרי טרילוגיית משחקי הרעב מאת הסופרת סוזן קולינס. ספר זה הוא הפריקוול השני בסדרה, לאחר "בלדה לנחשים וציפורי שיר" מ-2020. הספר צפוי לצאת לאור ב-18 במרץ 2025 בשפת מקורו. ב-6 ביוני 2024, פרסמה הפקת הטרילוגיה שעיבוד קולנועי לספר צפוי לצאת לאקרנים ב-20 בנובמבר 2026. עלילת ספר זה מתרחשת 24 שנים לפני ההתרחשויות בטרילוגיה, ומציגה את עלילות משחקי הרעב ה-50, הגמול הרבעוני השני, בעוד שהדמות הראשית בספר הוא היימיטץ' אברנת'י, המנטור של קטניס ופיטה בספרים הקודמים. הפריקוול מתחיל בבוקר האסיף למשחקי הרעב ה-50, הידועים גם כ"גמול הרבעוני השני", ומי שניצח במשחקים אלה היה היימיטץ' אברנת'י. כפי שסופר ב"משחקי הרעב - התלקחות", עבור הגמול הרבעוני השני, הקפיטול הכפיל את כמות המיועדים במשחקי הרעב. בזמן שנמצא בזירה, היימיטץ' מבין ששדה כוח מקיף את הזירה, ושכל מה שנזרק עליו קופץ לאחור. בקרב האחרון שלו עם קרייריסטית ממחוז 1, היימיטץ' מתחמק מאסטרטגיית זריקת הגרזן שלה ונותן לו לפגוע בשדה הכוח, שם הוא קופץ לאחור ופוגע בפניה למוות, מה שהופך למנצח במשחקים. כעונש על השימוש בזירה לטובתו, אמו, אחיו ובת זוגו של היימיטץ' נרצחו כולם בפקודת הנשיא סנואו. לרומן זה, קולינס קיבלה השראה מהפילוסוף הסקוטי דייוויד יום, במיוחד מהרעיונות שלו לגבי כניעה מרומזת ו"הקלות שבה רבים נשלטים על ידי מעטים", אשר ניתן להשוות להשראתה לטרילוגיית משחקי הרעב, כלומר המיתולוגיה הרומית והמיתולוגיה היוונית. שאלות סביב השימוש בתעמולה ובכוחם של נרטיבים בתקשורת נתנו גם השראה לקולינס לחקור את הרעיון של מה הוא 'אמיתי או לא אמיתי?' ברומן. Italie, Hillel (6 ביוני 2024). "Suzanne Collins is releasing a new 'Hunger Games' novel, 'Sunrise on the Reaping,' next year". AP. נבדק ב-6 ביוני 2024. {{cite news}}: (עזרה) Morrow, Brendan. "New 'Hunger Games' book and film adaptation in the works: 'Sunrise on the Reaping'". USA TODAY (באנגלית אמריקאית). נבדק ב-2024-06-06. Lewis, Sarah (2023-03-23). "How Haymitch Abernathy Won His Hunger Games". Collider (באנגלית). נבדק ב-2024-06-07. Hedash, Kara (2020-11-29). "Hunger Games: Here's How Haymitch Won The 50th Games (& What Happened Next)". ScreenRant (באנגלית). נבדק ב-2024-06-07. Bythrow, Nick (6 ביוני 2024). "New Hunger Games Novel Releasing In 2025, Timeline Teases Original Trilogy Character's Return". Screen Rant. נבדק ב-6 ביוני 2024. {{cite news}}: (עזרה) Shafer, Ellise (2024-06-06). "New 'Hunger Games' Novel by Suzanne Collins Set for 2025". Variety (באנגלית אמריקאית). נבדק ב-2024-06-07.
מאסטרו (פירושונים)

האם התכוונתם ל... מָאֶסְטְרוֹ (Maestro) – תואר כבוד הניתן למומחה במוזיקה ראו גם מאסטרו – כינוי רווח למנצחים על הרכבים מוזיקליים, ראו מנצח מאסטרו די קאפלה – התואר האיטלקי לקאפלמייסטר, הממונה על המוזיקה בקאפלה המאסטרו (2006-2005) – תוכנית מקור של "ביפ", העוקבת אחר חייו של צביקה פיק (שכונה כך זה מכבר) המאסטרו (סרט, 2023) (Maestro) – סרט ביוגרפי אמריקאי המבוסס על חייו של ליאונרד ברנשטיין איגנסיו מאסטרו פוץ' (Maestro; יליד 2003) – כדורגלן ארגנטינאי יעקב מאסטרו (1927–2016) – יהודי יווני שהציל רבים במחנה ההשמדה אושוויץ, ועל כך קיבל את אות המציל היהודי מיה מאסטרו (Maestro; ילידת 1978) – שחקנית וזמרת-יוצרת ארגנטינאית שי מאסטרו (יליד 1987) – פסנתרן ג'אז ישראלי עמותת מאסטרו – עמותה לקידום החינוך המוזיקלי בישראל
פורט קונדה רדי

פורט קוֹנְדָה רֶדִי (באנגלית: Konda Reddy Fort וגם Kondareddy Buruju, בטלוגו: కొండారెడ్డి బురుజు) הוא מבצר צבאי שנבנה במהלך המאה ה-12 בעיר קרונול (אנ') שבמדינת אנדרה פרדש בהודו ומהווה שריד אחרון למערכת הביצורים שהקיפה את העיר. המבצר עבר תהליך שימור ומשמש מוקד לטיולים. המבצר הוקם במרכז העיר קרונול (אנ') כדי לשמור על מעבר בנהר טונגבדרה (אנ') שזורם מצפון לעיר. עדויות לתחילת בנייתו של המבצר נמצאו כבר במאה ה-12. במאה ה-13 השתלטה על המדינה אימפריית ויג'איאנגר וב-1529 עלה לשלטון מלך ויג'איאנגר אשיוטה דווה רייה (אנ'). ב-1530 החל רייה לבנות את המבצר הנוכחי, תהליך שהסתיים ב-1542. במאה ה-17 חוזק המבצר ונבנו השערים אותם ניתן לראות כיום. במאה ה-19, בתקופת שלטון הודו הבריטית, ישבו הבריטים במבנה. בתקופה זו בנו הבריטים עמוד תצפית בולט בגובה של 56 מטר במרכז הקומה השנייה. במאה ה-17 נקרא המבצר פורט רונדה רדי על שם קונדה רדי שהיה השליט האחרון של אימפריית ויג'איאנגר שהותקף והתבצר בין חומות המבצר. בסופו של דבר הצליח רדי לחמוק מהמצור דרך מנהרה שנחפרה מתחת למבצר אך נאלץ לוותר על ממלכתו לטובת סולטנות גולקונדה (אנ'). מהמבצר שהקיף את לב העיר קרונול נותר רק מגדל בן שלוש קומות שצורתו כחצי עיגול. המגדל היה אחד מארבעה מגדלים שנבנו בפינות המבצר. המגדל שוחזר ושומר במאה ה-21 והוא מהווה את אחד מאתרי התיירות של העיר. הקומה הראשונה של המגדל כמו גם המנהרה דרכה ברח קונדה קדי מהעיר סגורות לקהל שמוזמן לטפס לקומות השנייה והשלישית ולהתרשם מהמבנה. למרגלות המבצר קיימים שני מקדשים קטנים לשתי אלות מהמיתולוגיה ההודית. מעט ידוע על המנהרה הסגורה שתחילתה בתחתית המגדל. נטען שהיא עוברת מתחת לנהר טונגבדרה (אנ') ושאורכה 25 ק"מ. כמו כן נפוצו שמועות על אוצר שטמון במנהרה דבר שמשך מחפשי אוצרות שחלקם קיפחו את חייהם במהלך החיפוש. המבצר באחריות סוכנות הסקר הארכאולוגי של הודו. המעבר ההקפי ועמדות השמירה בקומה השנייה הצד הפנימי של המגדל מרזבים בסיס מגדל התצפית הבריטי מדיה וקבצים בנושא פורט קונדה רדי בוויקישיתוף פורט קונדה רדי, באתר trawell.in אתרי מורשת במחוז קרונול, באתר kurnool.ap.gov.in פורט קונדה רדי, באתר sadashree.substack.com, 24 בספטמבר 2021 פורט קונדה רדי, באתר touritvirtually.com פורט קונדה רדי, באתר historicalplacesandtemples.wordpress.com ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "פורט קונדה רדי".
גן התות

גן התות או בשמו הרשמי גן הבוסתן הספרדי הוא גן ציבורי הנמצא בין סימטאות "החרמון", "הכרמל" ו"הגלבוע" בלב שכונת אוהל משה בירושלים. גן התות נבנה בשנת 1883 כמרכזה של שכונת אוהל משה, אחת השכונות היהודיות הראשונות שנבנו בנחלאות. הגן כונה כך בשל עצי התות הגדולים שנמצאים בו מזה שנים רבות. מסביב לגן פזורים כמה בורות מים, ששימשו עד שנות ה-30 של המאה ה-20 את יושבי השכונה וסביבותיה, בורות המים סיפקו מים לעיר הנצורה בימי מלחמת העצמאות. תושבים רבים פקדו את הגן עד שהוזנח. בשנת 2009, החלו תושבי השכונה בהתארגנות שמטרתה הייתה לשקם את הגן. התהליך לקח 10 שנים, ובשנת 2019 נחנך הגן מחדש על ידי ראש עיריית ירושלים משה ליאון. עלילת המחזה בוסתן הספרדי מאת יצחק נבון מתרחשת סביב הגן. בשיר אני וסימון ומואיז הקטן שר יוסי בנאי על הגן "אני חוזר אל השכונה אל עץ התות אל עפיפון אדום אדום קשור לחוט". בשיר "גן התות" של להקת הדג נחש מתואר מקום ילדותו של שאנן סטריט, הגן שעם השנים הפך למקום נטוש, מלוכלך ללא שום אזכור למה שהיה בעבר. שאנן מביע צער על אותו גן שהפך למקום בו ״לבוא אליו עולה לי בבריאות״ אך הוא ״ממליץ עליו בחום לכל מחפש כיוון״. היסטוריה של גן התות גן התות, בביצוע הדג נחש, שיר באתר יוטיוב אחרי עשור של הזנחה - גן התות המיתולוגי שבשכונת נחלאות צפוי לעבור שיפוץ יסודי, באתר mynetjerusalem, ‏2017-10-09 נחלאות: אחרי 10 שנים - הצליחו תושבי השכונה להביא לשיקומו של ׳גן התות׳ המיתולוגי, באתר mynetjerusalem, ‏2019-04-02
הדיוויזיה ה-332 (ורמאכט)

הדיוויזיה ה-332 (בגרמנית: 332. Infanterie-Division), הייתה דיוויזיה של הצבא הנאצי במהלך מלחמת העולם השנייה. דיוויזיית הרגלים הסטטית ה-332 הוקמה ב-15 בנובמבר 1940 כדיוויזיה של הגל ה-14 באזור גוסטרוב ושירתה בתפקידי הגנת החוף בברטאן ולאורך חופי התעלה עד תחילת 1943. ב-21 באוקטובר 1942 אורגנה הדיוויזיה מחדש כדיוויזיית הרגלים ה-332 (עם יכולת ניידות ושיפור משופרת), ובאפריל 1943 הועברה הדיוויזיה לאזור אוראל וממאי 1943 היא נפרסה באזור חרקוב. במהלך המתקפה הגרמנית בקורסק (מבצע מצודה), שבו לחמה הדיוויזיה כחלק מהקורפוס ה-52 כחלק מארמיית הפאנצר הרביעית, ספגה הדיוויזיה אבדות כבדות בהתקדמותה דרך בוריסובקה - ביילגרוד לכיוון קורסק. לאחר השימוש בה בקרב קורסק ב-1943, הדיוויזיה הייתה אמורה להשתלב בדיוויזיית הרגלים ה-255 ב-11 באוגוסט 1943. עם זאת, חלק מכוחות הרגלים של הדיוויזיה שימשו להקמת רגימנט הגרנדירים ה-676 של דיוויזיית הרגלים ה-57, ושאר הדיוויזיה שימשה לתגבור דיוויזיית הרגלים ה-255. הדיוויזיה פורקה רשמית ב-3 בספטמבר 1943. גנרל-לויטננט היינריך רקה (14 בנובמבר 1940 – 6 באוגוסט 1941) גנרל-לויטננט הנס קסל (6 באוגוסט 1941 – 17 בדצמבר 1942) גנרל חיל הרגלים ולטר מלצר (17 בדצמבר 1942 – 1 בינואר 1943) גנרל-לויטננט הנס שפר (1 בינואר 1943 – 5 ביוני 1943) גנרל-מיור אדולף טרוביץ (5 ביוני 1943 – 2 בנובמבר 1943) הדיוויזיה ה-332 באתר lexikon-der-wehrmacht (בגרמנית)
ממון (פירושונים)

האם התכוונתם ל... ממון – שד המתואר בכתבים נוצריים ממון – מילה נרדפת לכסף אישים: גיל ממון – איש צבא ישראלי מימון ממן
אגם המלח של לימסול

אגם המלח של לימסול (ביוונית: Αλυκή Λεμεσού) הוא אגם מים מליחים הסמוך לעיר לימסול שבקפריסין. זהו גוף המים היבשתי הגדול ביותר בקפריסין ובאיי קפריסין. האגם שוכן מדרום-מערב לעיר לימסול, וגודלו 10.65 קמ"ר. הנקודה הנמוכה ביותר שלו היא 2.7 מטר מתחת לפני הים ובנקודה העמוקה ביותר עומק המים הוא כמטר אחד. גאולוגים משערים שהאגם נוצר בעקבות חיבור הדרגתי של אי קטן מול החוף הדרומי של קפריסין. האגם נחשב לאחד מאזורי הביצות החשובים במזרח הים התיכון. רדידות האגם (יותר ממחצית האגם בעומק של פחות מ-30 סנטימטרים) מושכת אלפי ציפורי שכשוך המשתמשות בו כתחנת ביניים במהלך עונות הנדידה בין אפריקה לאירופה. לפי ארגון BirdLife International בין 2,000 ל-20,000 פריטי פלמינגו (מסוג: Phoenicopterus roseus) מבלים את חודשי החורף באגם. אגם מלח זה שוכן בתוך הבסיס הבריטי אקרוטירי ודקליה שבאי קפריסין, המנוהל כאזור בסיס ריבוני. הוא ממוקם באזור הבסיס המערבי. בשנת 2003 משרד ההגנה הבריטי עורר מחלוקת לאחר שבנה באי שתי אנטנות ענק כחלק מרשת עמדות האזנה לרדיו שבנה במזרח התיכון. אנשי סביבה מקומיים ואירופים הביעו דאגה מכך שקרבת עמדות ההאזנה למערכת האקולוגית באי יכולה להיות השפעה ופגיעה משמעותית על חיות הבר. מדיה וקבצים בנושא אגם המלח של לימסול בוויקישיתוף באתר של Bird Life International Seminar on Cyprus' Akrotiri salt lake
גריים דוט

גריים דוט (באנגלית: Graeme Dott; נולד ב-12 במאי 1977) הוא שחקן סנוקר מקצועני סקוטי. אלוף העולם בסנוקר לשנת 2006. דוט החל את הקריירה המקצוענית שלו ב-1994. ב-2004 העפיל לראשונה לגמר אליפות העולם, שם הפסיד לרוני או'סאליבן. ב-2006 הוכתר דוט כאלוף עולם לאחר שניצח בגמר את פיטר אבדון. מאבקו בדיכאון פגע ביכולתו והוא איבד את מקומו בין 16 השחקנים המובלים בדירוג העולמי. הוא הצליח להתאושש וב-2010 העפיל שוב לגמר אליפות העולם, אז הפסיד לניל רוברטסון. דורג בשיאו במקום השני בעולם בדירוג שחקני הסנוקר העולמי (עונת 2007/2008). נכון לספטמבר 2024, מדורג דוט במקום ה-53 בדירוג שחקני הסנוקר העולמי. כינויו בסבב הסנוקר הוא "כיס הדינמו" (The Pocket Dynamo). דוט השלים 270 רצפים רשמיים של מאה נקודות ומעלה בקריירה, כולל שני רצפים מקסימליים רשמיים של 147 נקודות. דוט גדל בעיירה לארקהול בסקוטלנד. בעלים של מועדון סנוקר מקומי, אלכס למבי, שימש לו כמנטור החל מגיל 12, וניהל את הקריירה המקצוענית שלו. ב-2003 נישא דוט לבתו של למבי, איליין. ב-1992 זכה דוט באליפות בריטניה עד גיל 19 וב-1993 באליפות סקוטלנד לחובבים. ב-1994 הוא נכנס לסבב המקצועני וב-2001 דורג לראשונה בין 16 השחקנים הראשונים בעולם, מעמד עליו שמר עד 2009. ב-1999 הגיע לראשונה לגמר טורניר דירוג כאשר הפסיד לסטיבן הנדרי בגמר אליפות סקוטלנד הפתוחה. ב-2001 הפסיד לג'ון היגינס בגמר אליפות בריטניה הפתוחה. ב-2004 העפיל דוט לראשונה לגמר אליפות העולם, שם הובס על-ידי רוני או'סאליבן 18-8. ב-2005 העפיל דוט שוב לגמר טורניר דירוג, גביע מלטה, שם הפסיד לסטיבן הנדרי. ב-2006 העפיל דוט שוב לגמר אליפות העולם. בדרכו לגמר גבר דוט על אלופי העולם לשעבר ג'ון פרוט ורוני או'סאליבן ועל אלוף העולם לעתיד ניל רוברטסון. בגמר גבר דוט על אלוף העולם לשנת 2002 פיטר אבדון בתוצאה 14–18. משחק הגמר נמשך קרוב ל-14 שעות, וכמעט שבר שיא למשחק הארוך ביותר שהתקיים בתקופה המודרנית של אליפות העולם. שני השחקנים בוקרו על משחקם האיטי והמייגע. כשנה לאחר מכן זכה דוט בתואר דירוג נוסף כאשר ניצח את ג'יימי קופ בגמר אליפות סין הפתוחה. בתחילת עונת 2007/08 העפיל דוט למקום השני בדירוג העולמי, הדירוג הגבוה ביותר בקריירה שלו. בסוף 2006 נפטר מסרטן אלכס למבי, המנטור וחמו של דוט. דוט החל לסבול מדיכאון, שהוחמר כאשר אשתו של דוט עברה הפלה. יכולתו של דוט התדרדרה והפסדו לג'ו פרי בסיבוב הראשון של אליפות העולם ב-2008 היה הפסדו ה-16 ברציפות. דוט החל בטיפול תרופתי שסייע לו להתאושש. ביולי 2008 זכה בטורניר בברלין במסגרת סדרת הסנוקר העולמית (שאיננו טורניר דירוג) כאשר ניצח את שון מרפי. ב-2010 העפיל דוט שוב לגמר אליפות העולם, שם הפסיד לניל רוברטסון. ב-2018 העפיל דוט לשני גמרים נוספים של טורניר דירוג, גמר המאסטרס הגרמני, שם הפסיד למארק ויליאמס, וגמר השוט-אאוט, שם הפסיד למייקל ג'ורג'יו. הפעם האחרונה בה העפיל לגמר טורניר דירוג הייתה ב-2020, אז הפסיד לניל רוברטסון בגמר הגרנד-פרי העולמי. נכון לספטמבר 2024 מדורג דוט במקום ה-53 בדירוג העולמי. מדיה וקבצים בנושא גריים דוט בוויקישיתוף גריים דוט, באתר ה-WST אמיר ענבר, לא היתה חגיגה גדולה במיוחד בסנוקר, באתר הארץ, ‏4 במאי, 2006 דני בורשבסקי, גראהם דוט זכה באליפות סין הפתוחה בסנוקר, באתר וואלה, ‏1 באפריל, 2007 Perry dumps out Dott, Sky Sports, ‏April 23, 2008 Annie Brown, Wife of snooker champion Graeme Dott reveals the heartache behind his battle against depression, Daily Record, ‏May 14, 2010
דינוס מיטוגלו

קונסטנטינוס "דינוס" מיטוגלו (ביוונית: Κωνσταντίνος "Ντίνος" Μήτογλου; נולד ב-11 ביוני 1996) הוא כדורסלן יווני המשחק בעמדות הפאוור פורוורד והסנטר בפנאתינאיקוס מליגת העל היוונית בכדורסל והיורוליג. מיטוגלו נולד בסלוניקי ושיחק במחלקות הנוער של המועדונים המקומיים אסטריה אקדמיה ואריס סלוניקי. בעונת 2013/14 הופיע לראשונה במדי הקבוצה הבוגרת של אריס בליגת העל היוונית בכדורסל, כשערך את הופעת הבכורה שלו ב-30 בנובמבר 2013 מול אולימפיאקוס. אף על פי ששיחק בליגת הכדורסל המקצוענית ביוון שמר מיטוגלו על מעמדו כחובב ובכך היה כשיר לשחק כדורסל מכללות. מיטוגלו שיחק שלוש שנים של כדורסל מכללות במדי אוניברסיטת וייק פורסט, בשנים 2014–2017. הוא הופיע ב-96 משחקים, מתוכם פתח בחמישייה ב-75, והעמיד ממוצעים של 9.3 נקודות ו-5.4 ריבאונדים למשחק בקריירה. לאחר שעזב את וייק פורסט חתם מיטוגלו לארבע שנים בפנאתינאיקוס מליגת העל היוונית והיורוליג, במדיה זכה בארבע אליפויות רצופות בין 2018 ל-2021 ובשני גביעים, ב-2019 ו-2021. בשנתו האחרונה בקבוצה הוא נבחר לחמישיית העונה בליגה ולשחקן היווני המצטיין. ביוני 2021 חתם מיטוגלו לשנתיים באולימפיה מילאנו מליגת העל האיטלקית בכדורסל והיורוליג, וזכה עימה בדאבל של אליפות וגביע. ב-29 במרץ 2022 הודיעה מילאנו כי מיטוגלו נכשל בבדיקת סמים שנערכה לו כשלושה שבועות לפני כן, לאחר משחק יורוליג מול פנאתינאיקוס. ב-9 במרץ 2023 הוא הושעה רשמית על ידי פיב"א ל-32 חודשים, ב-5 ביולי קיבל בית הדין לבוררות בספורט את ערעורו והפחית את עונשו ל-16 חודשים, כך שהוא יכול היה לחזור לשחק ב-28 ביולי 2023. ב-6 ביולי 2023 חזר מיטוגלו לפנאתינאיקוס וחתם לשלוש שנים. ב-26 במאי 2024 זכה עם הקבוצה ביורוליג לאחר ניצחון 95–80 בגמר על ריאל מדריד. מיטוגלו שיחק במדי הנבחרות של יוון באליפות אירופה בכדורסל עד גיל 16 2012, באליפות אירופה בכדורסל עד גיל 18 ב-2013 ו-2014 ובגביע העולם בכדורסל עד גיל 19 2015. מיטוגלו ערך את הופעת הבכורה שלו בנבחרת יוון הבוגרת וקלע נקוה אחת בניצחון 95–92 על בריטניה במסגרת מוקדמות גביע העולם בכדורסל 2019 ב-24 בנובמבר 2017, וב-28 ביוני 2018 קלע 21 נקודות בניצחון 96–78 על ישראל. הוא ייצג את יוון גם בטורניר הקדם-אולימפי בוויקטוריה וזומן לסגל הנבחרת לגביע העולם בכדורסל 2023, אך לא שיחק. אביו של מיטוגלו, דימיטריוס, היה כדורגלן מקצועי ששיחק בפאוק סלוניקי. אחיו גרסימוס גם הוא שחקן כדורגל במשחק בא.א.ק. אתונה. מדיה וקבצים בנושא דינוס מיטוגלו בוויקישיתוף דינוס מיטוגלו, ברשת החברתית אינסטגרם פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר פיב"א החדש פרופיל, באתר ליגת העל היוונית בכדורסל פרופיל, באתר אוניברסיטת וייק פורסט Panathinaikos officially adds Kostantinos Mitoglou, Eurohoops, ‏29 ביולי 2017 רשמית: דינוס מיטוגלו חתם בשורות מילאנו, באתר ערוץ הספורט, 28 ביוני 2021 שחקנה של מילאנו, דינוס מיטוגלו, נכשל בבדיקת סמים, באתר וואלה, 29 במרץ 2022 עונש כבד: שחקן היורוליג הורחק לשנתיים וחצי, באתר ישראל היום, 9 במרץ 2023 Mitoglou’s sentence reduced to 16 months by CAS, eligible for World Cup, Eurohoops, ‏5 ביולי 2023 Welcome Back Home, Dinos, פנאתינאיקוס, ‏6 ביולי 2023 פרופיל, באתר מוקדמות גביע העולם בכדורסל 2019 לא ברמה: ישראל הובסה 96:78 ע"י יוון. צפו, באתר ערוץ הספורט, 28 ביוני 2018 פרופיל, באתר הטורניר הקדם-אולימפי ויקטוריה 2020 מי תיקח הפעם? הסגלים הסופיים למונדובאסקט, באתר ערוץ הספורט, 22 באוגוסט 2023